
שופר   אורי בן דוד
אמר רבי יאשיה כתיב "אשרי העם יודעי תרועה" 
ואומות העולם אינם יודעין להריע? 

כמה קרנות יש להם כמה בוקיינוס יש להם 
כמה (סנפירים) סלפידס יש להם? 
אלא אשרי העם שיודעין לפתות את בוראם בתרועה 
ואימתי בחדש השביעי. 
(ילקוט שמעוני פר' אמר, רמז תרמ"ה)

לכל חודש יש תכונה ואות וסיפור אחר, לחודש השביעי יש גם צליל אחר. צליל שנוגע בכמה מקומות, שיש לו 70 פני הסבר. אבל מעבר לכל הוא צליל הפיתוי. 

הפיתוי הוא היכולת לנגן על המיתרים הנכונים. אפשר לנגן בעוצמות קול מדהימות בשילובי כלים מיוחדים. היכולת לגעת במישהו או במשהו באמת, תלויה בניגון התו הנכון, הצליל המכוון.

הכל מסביבנו הוא מנגינה אחת גדולה, מכוונת לעיתים יותר ולעיתים פחות. זה יכול להיות דופק אנושי או התנפצות הגלים. אנחת האדמה או קול ה' שחוצב להבות אש ומחיל מדבר. לכל חלקיק בעולם יש קצב וניגון משלו, כל יצור אומר שירה. ובתוך הספקטרום הזה לכל בריה וחפץ יש את אורך הגל שלה, שהוא הסוד שלה, הקצב והרטט המיוחדים לקיומה. אם ננגן את הצליל הרוטט באותו מכוון בדיוק – יתרחש מפגש. 

המפגש איננו אחיד לכל היצורים. זה יכול להיות מיתר גיטרה שמתנגן מעצמו, אנשים שמתחילים פתאום לרקוד, מפולות שלגים שתופסות תאוצה או גשרי ענק שקורסים והכל בגלל צליל מכוון אחד.

ולנו יש את האקורד האמיתי את הסוד הגדול, את המנגינה של המפגש עם האינסוף. זה לא צליל מורכב וגרנדיוזי, אין בו את העדינות והדיוק של הסימפוניות הגדולות, הוא טבעי ופשוט. והוא היכולת שלנו לנגן על המיתר הנכון – לגעת ולהפגש עם המלך.

הניגון הזה לא היה ידוע תמיד, אלפי שנות המוסיקה הם רק השובל של חיפוש הצליל. הקול הזה הוא בעצם מתנתו הגדולה של ה' אלינו לראש השנה. ראש השנה שלפני כמה אלפי שנים, מתנה לאבא שלנו, להולדתנו.

וישא אברהם את עיניו וירא והנה איל –
א"ר יודן מלמד שהראה הקב"ה לאברהם אבינו את האיל נטש מחורש זה ונסבך בחודש זה. אמר הקב"ה: אברהם, כך עתידים בניך להיות נאחזין בעונות ונסבכים בצרות וסופן להיגאל בקרנו של איל, שנאמר "וה' עליהם יראה ויצא כברק חצו וה' אלהים בשופר יתקע". 
במילים אחרות קצת, זהו צליל המפתח לכל התווים שזורמים בורידי העולם, לתזמורת השלמה של החיים. לשופר הגדול של הגאולה השלמה, שהיא ההרמוניה השלמה של הצלילים והתווים כולם בניגון מתוק. ניגון של בריאת העולם שהיתה, בריאת השמיים והארץ החדשים שתהיה.

ובריאתנו בכל שנה כברייה חדשה.
www.Siach.org.il

